Jakob Axel Nielsen (KF), 2008-10-08:
Det sidste har hr. Jens Peter Vernersen fuldstændig ret i, men det samme må jo også gælde hr. Jens Peter Vernersen, selv om det er mig, der udtaler mig under ministeransvar.
Jamen jeg forstår sådan set ikke, hvorfor man flygter fra sin egen diskussion.
Jeg har en ret uideologisk og meget pragmatisk tilgang til, at jeg gerne vil have mest sundhed for pengene.
Jeg synes, det må være det, borgerne må være interesseret i.
Og så siger jeg, at jeg er lidt ligeglad med, om en offentlig ydelse er offentligt produceret eller privat produceret.
Lad mig bare komme med et billede: Hvis en ny omfartsvej skal bygges, er jeg også ligeglad med, om det er kommunens entreprenører og vejfolk, der bygger den, eller om det er en privat entreprenør, der bygger den.
Det, der er afgørende for mig, er, at vi alle sammen kan køre på vejen og kan gøre det gratis.
Det må vel også være det, som Socialdemokraterne lægger op til i deres sundhedsudspil, og det er den debat, jeg prøver at få rejst.
Lad os smide håndskyheden, lad os lade være med at interessere os så meget for, om det er produceret det ene eller det andet sted, for det er eksistensen af det private hospitalsvæsen og det udvidede frie valg, der har hævet effektiviteten i det offentlige sygehusvæsen til gavn for os alle.
Svaret på lange ventelister er det udvidede frie valg.
Jeg ved, at Socialdemokraterne er lodret imod, at den nuværende regering har indført nogle rettigheder til borgerne frem for at holde sig til den gamle systemtankegang.
Vi har givet borgerne nogle rettigheder, og det har været et væsentligt angreb på ventelisterne.
For så vidt angår lægernes bijobberi, er det rigtigt, at mange læger bijobber.
Men læger har altid bijobbet, og jeg er glad for, at der er et privat hospitalsvæsen, som de kan bijobbe i.
I 1980'erne og 1990'erne bijobbede de i Norge, og så mistede vi dem for alvor som en kapacitet i vores offentlige sundhedsvæsen, som denne regering ved at afsætte 18 mia. kr. til og ved at forny bygningsmassen med 25 mia. kr. satser på.
Jeg kan fuldstændig bekræfte, at vi havde et rigtig godt landsmøde i Det Konservative Folkeparti.
Så siger hr. Jens Peter Vernersen, at det bliver den stærkeste del af befolkningen, der får andel i vores sundhedsvæsen.
Det har vi ikke i Danmark, vi har et skatteyderbetalt system, som alle har fri og lige adgang til - fri og lige adgang for alle - og det må jo være det afgørende, at vi har et skatteyderfinansieret system.
Om et knæ så bliver opereret på et privathospital eller et offentligt hospital, kan jo være lidt ligegyldigt, bare alle kan blive opereret.
Jeg synes også, at privathospitalerne får en overpris for nogle ydelser.
I april måned i år skrev man, at man gerne vil have, der bliver kigget på den såkaldte DRG-takst.
Vi skrev i vores regeringsprogram fra november 2007, at vi vil have fair og lige konkurrence, og det er derfor, jeg har igangsat et grundigt arbejde, så det ikke bare bliver noget, der hviler på en mavefornemmelse af, hvordan vi skal få ændret DRG-taksten.
Det arbejde har jeg igangsat, og vi kommer med et resultat, for der skal selvfølgelig være fair og lige konkurrence, og der skal ikke være nogen, der får en overpris.